Et stort center til danske fodboldtalenter er endt i et mareridt

Drømmen om et kæmpecenter til Danmarks fodboldtalenter ser ud til at ende i mareridt, inden den første bold overhovedet er pumpet.

Projektet til 200 millioner kan meget vel miste opbakning fra både Divisionsforeningen og Dansk Boldspil Union i løbet af kort tid.

Se også: Medie: Brøndby lurer på landsholds-duo

National Football Center Denmark (NFCD) var tænkt som Danmarks vision for fremtidens fodbold. Et kæmpe center placeret i forbindelse med Syddansk Universitet (SDU) i Odense, hvor støtten fra videnskaben skulle være med til at skabe fremtidens fodboldstjerner. Et center,der kunne være base for herre-landsholdet under samlinger samt nok så vigtigt – fremtidens talenter.

Ekstra Bladet er kommet i besiddelse af dokumenter, der beviser, at Superliga-klubben OB i kulissen har arbejdet intenst på en underliggende agenda, som ville gøre centret til klubbens nye hjemsted i dagligdagen.

I foråret 2016 nedsatte Divisionsforeningen en styregruppe, der skulle arbejde med drømmen om det store talentcenter.

Styregruppen består af Allan Gaarde (AaB), Claus Steinlein (FC Midtjylland), Carsten V. Jensen (FC Nordsjælland) og Peder Siggaard (Brøndby).

Forudsætningen for at bruge 30 mio. kr. til at støtte projektet fra prof-klubberne var, at talentcentret i store træk skulle understøtte den nationale talentudvikling – ingen topklubber måtte gøre brug af anlægget i andet end kortere perioder.

- Jeg kan jo ikke forsvare over for min bestyrelse, at vi skal yde støtte og give en direkte konkurrent en konkurrencefordel i form af et topmoderne træningsanlæg, siger en Superliga-direktør til Ekstra Bladet.

Ikke desto mindre fremgår det af dokumenter, at OB arbejdede med en skjult agenda, hvor 'striwerne' ville gøre byens nye topmoderne træningsanlæg til klubbens nye base for Superliga-truppen og talentholdene i klubben, mens amatørerne skulle forblive på det udskældte og nedslidte anlæg i Ådalen.

Dokumenterne gengivet på denne side afdækker nogle yderst detaljerede krav fra OB til Syddansk Universitet i forbindelse med det kommende anlæg. Og Ekstra Bladet er tilmed bekendt med endnu mere detaljerede mails omkring en lang række lokaler og kontorer på anlægget, som udelukkende kan benyttes af klubben og ikke anlæggets andre brugere.

OB’s mæcen og bestyrelsesformand, Niels Thorborg, sidder i bestyrelsen for Syddansk Universitet, og han har dermed haft direkte adgang til universitetets beslutningsproces omkring anlægget.

- Det er fuldstændig nyt det her. Vi er på intet tidspunkt blevet gjort bekendt med de planer her, siger en Superliga-boss til Ekstra Bladet, da han får forelagt de omfattende krav fra OB, der runder alt fra kontor til klubbens sportsdirektør til isbade og toiletter.

Her er mailen, hvor OB's sportsdirektør Jesper Hansen 2. Juni 2016 skriver en mail til repræsentanter fra Syddansk Universitet, Thomas Christensen, der er næstformand i DBU og OB samt formand i Divisionsforeningen, samt Keld Bordinggaard. I mailen gør Jesper Hansen det klart, hvilke krav OB stiller til et fremtidigt nationalt fodboldcenter, hvor fynboerne gerne vil bo.

Papirerne blotlægger, at OB i det skjulte har arbejdet med en plan, som ville udnytte millionstøtte fra Dansk Boldspil Union, Divisionsforeningen og andre velgørere til at kapre det anlæg, der var tiltænkt Danmarks talenter.

Og det gør sagen ekstra prekær, at OB’s indflydelsesrige bestyrelsesmedlem, Thomas Christensen, står som modtager af mails, hvor detaljerne omkring OB’s skjulte plan omtales.

Thomas Christensen er nemlig samtidig formand for Divisionsforeningens bestyrelse og næstformand i DBU, og dermed har han været direkte vidende om planerne, der i realiteten ville forpligte Divisionsforeningen og DBU til at støtte driften af OB’s fremtidige træningsanlæg med mere end syv mio. kr. årligt.

I første omgang bliver oplysningerne mødt med tavshed fra Superliga-klubberne, hvor ingen klubber officielt ønsker at kommentere dobbeltspillet uden at have vendt holdningen på bestyrelsesniveau. Men alvoren er der ingen tvivl om:

- Det her er hamrende alvorligt, syder en Superliga-direktør.

Se også: Agent afslører: Seriøst bud på stor Superliga-profil

Se også: Superliga-profil dropper landsholdet: Fokuserer på Brøndby